Проект!

Наредба за изменение и допълнение на Наредба № 1 от 10.06.2022 г. за условията и реда за финансиране на проекти по национални програми за младежта (oбн., ДВ, бр. 48 от 2022 г., изм. и доп., бр. 15 от 2023 г.)

§ 1. В чл. 4 се създава ал. 3:
„ (3) Всички процедури по програмите по чл. 3, формулярите, както и документите по чл. 9 и отчетите по чл. 17, се подават чрез интернет страницата на Националната информационна система за младежта, раздел онлайн платформа за кандидатстване и отчитане на проекти, или на хартиен и електронен носител при обективна невъзможност да бъдат подадени чрез интернет страницата на Националната информационна система за младежта, раздел онлайн платформа за кандидатстване и отчитане на проекти.“.
§ 2. В чл. 5 се правят следните изменения и допълнения:
1. В ал. 1 се правят следните изменения:
а) В т. 3 думите „с население до 10 хиляди души“ се заличава.
б) В т. 4 след думата „училища“ запетаята, думите „функциониращи в общини с население до 15 хиляди души“ и точката се заличават и се поставя точка.
2. Ал. 4 се изменя така:
„(4) Допустими за финансиране са и проекти, които се осъществяват в партньорство. Партньори могат да бъдат юридическите лица с нестопанска цел, търговци по смисъла на чл. 1 от Търговския закон, органите на държавното управление и местната власт и техните структурни звена, и/или неформални младежки групи, които участват съвместно с кандидата в подготовката и/или техническото, и/или финансовото изпълнение на проекта, и/или в изпълнението на дейности от проекта. Те не получават и не разходват средства по проекта.“.
3. Ал. 5 отменя.
4. В ал. 6, изречение второ се заличава. 
5. Алинея 7 се изменя така:
„(2) При настъпването на промени в обстоятелствата, удостоверени с декларациите по ал. 6, кандидатът следва да уведоми Министерството на младежта и спорта за промяната в 7-дневен срок от настъпването й, като подаде нова декларация.“.
§ 3. В чл. 6 се правят следните изменения: 
1. Точка 5 се отменя. 
2. Точка 6 се отменя. 
§ 4. В чл. 7, ал. 2 се изменя така:
„(2) Допустимите разходи, свързани с изпълнение на дейността, се посочват в утвърдените  по съответната процедура указания.“.
§ 5. Чл. 8 се изменя така:
„Чл. 8. (1) Министерството на младежта и спорта разработва указания, образци на формуляри за кандидатстване и съпътстващи документи за всяка процедура по програмите по чл. 3, включително контролни механизми за проследяване изпълнението на финансираните проекти. 
(2) Образците на формуляри и всички съпътстващи документи се утвърждават от министъра на младежта и спорта или оправомощено от него лице и се публикуват при откриване на процедура за кандидатстване. Процедурите се откриват чрез публикуване на обява на интернет страницата на Министерството на младежта и спорта и на Националната информационна система за младежта.
(3) Проектните предложения се подават съгласно утвърдените образци по съответната процедура чрез онлайн платформа за кандидатстване и отчитане на проекти в Националната информационна система за младежта, или на хартиен и електронен носител - при обективна невъзможност да бъдат подадени чрез онлайн платформата за кандидатстване и отчитане на проекти“.
§ 6. В чл. 9 се правят следните изменения:
1. В ал. 1 думите „по чл. 8, ал. 2“ се заменят със „за кандидатстване“. 
2. В ал. 1, т. 1 думите „от министъра на младежта и спорта“ се заменят с „по съответната процедура“.
§ 7. Чл. 11 се изменя така:
„Чл. 11. (1) Редът за оценка на проектните предложения включва следните етапи – административно съответствие, качествена оценка, финансово съответствие и класиране.
(2) Министърът на младежта и спорта или оправомощено от него лице назначава експертна комисия за разглеждане, оценка и класиране на проектни предложения. 
(3) Комисията по ал. 2 се състои от нечетен брой членове, в т. ч. председател и секретар.
(4) Членове на комисията по ал. 2 могат да бъдат служители на Министерството на младежта и спорта, както и външни експерт-оценители.  В заседанията на комисията могат да присъстват като наблюдатели и до двама представители на гражданския сектор, излъчени от Обществения съвет по въпросите за младежта по чл. 11а от Закона за младежта. Наблюдателите не се намесват по никакъв начин в работата на комисията, вкл. не предоставят консултации и не оказват влияние за вземане на определено решение. 
(5) Външните експерти-оценители по ал. 4 се избират с конкурс съгласно утвърдена методология от министъра на младежта и спорта или оправомощено от него лице, или след подписване на споразумение с други държавни администрации, които са ги избрали на подобен принцип.
(6) Министърът на младежта и спорта или оправомощеното от него лице утвърждава списък с физически лица – външни експерти-оценители, които могат да бъдат членове на комисията по ал. 2.
(7) ) По отношение на членовете на комисията не трябва да е налице конфликт на интереси с кандидатите, като това се декларира преди разглеждане на проектните предложения. Членовете са длъжни да пазят в тайна обстоятелствата, които са узнали във връзка със своята работа в комисията. 
(8) В случаите, когато се установи, че за някой от членовете е налице или в хода на разглеждане и оценка на проектни предложения е възникнал конфликт на интереси с кандидат, същият не участва в разглеждането и оценката на съответното проектно предложение. 
(9) Експертната комисия:
1. извършва преценка за административното съответствие и изпълнение на формалните критерии на проектните предложения;
2. при установяване на липсващи документи по чл. 9 изисква кандидатът да ги представи в 7-дневен срок от уведомяването;
3. извършва качествена оценка и проверка на финансовото съответствие на проектните предложения, преминали етапа на административно съответствие, съгласно утвърдена по съответната процедура методика за оценка;
4. класира по низходящ ред проектните предложения, преминали етапите на административно съответствие, качествена оценка и финансово съответствие;
5. предлага за финансиране класираните проектни предложения до изчерпване на определените финансови средства по съответната програма;
6. изготвя списък на класираните, резервните и неодобрените проектни предложения.
 (10) Проектни предложения, които са класирани, но не са финансирани поради изчерпване на финансовите средства по съответната програма, съставляват резерв. При наличие на финансов ресурс поради отказ за сключване на договор на някой от кандидатите по съответната процедура освободените средства могат да се използват за финансово подпомагане на проектните предложения от резерва в поредност съгласно класирането.
(11) Комисията заседава в пълен състав и взема решения с мнозинство от членовете й. Когато член на комисията е против взетото решение, той подписва протокола с особено мнение и писмено излага мотивите си.
(12) Действията и решенията на експертната комисия се отразяват в протокол, който включва:
1. състав на комисията;
2. кандидатите в съответната процедура и констатациите на комисията по всяко от проектните предложения, направени в етапите за административно съответствие, качествена оценка и финансово съответствие;
3. списък на класираните, резервните и неодобрените проектни предложения;
4. предложение за размер на финансиране на класираните проектни предложения.
(13) Протоколът се подписва от всички членове и се предоставя на министъра на младежта и спорта или оправомощеното от него лице заедно с всички документи, изготвени в хода на работата на комисията, в т. ч. протоколи от етапите за административно съответствие, качествена оценка и финансово съответствие и особени мнения, в случай, че има такива, в 7-дневен срок от приключването на работата си.“.
§ 8. В чл. 12 се правят следните изменения и допълнения: 
1. Алинея 1 се изменя така: 
„(1) Министърът на младежта и спорта или оправомощеното от него лице утвърждава протокола по чл. 11, ал. 12.“.
2. В ал. 2 след думите „министърът на младежта и спорта“ се добавя „или оправомощеното от него лице“. 
3. Алинея 3 се изменя така: 
„(3) Когато връща протокола, министърът на младежта и спорта или оправомощеното от него лице дава писмени указания на комисията и конкретен срок за изпълнението им. В този случай комисията представя нов протокол, който съдържа резултатите от преразглеждането на действията й.“.
4. Алинея 4 се отменя.
§ 9. Член 13 се изменя така:
„Чл. 13. (1) Списък на класираните, резервите и неодобрените проектни предложения се публикува на сайта на Министерството на младежта и спорта и на Националната информационна система за младежта.
(2) Кандидатите, чиито проектни предложения са класирани и одобрени за финансиране, се уведомяват в 7-дневен срок от датата на утвърждаването на окончателния протокол по чл. 12, ал. 1 по електронен път.“ 
§ 10. Чл. 14, ал. 1 се изменя така:
„(1) Кандидатите, чиито проектни предложения са одобрени за финансиране в 7-дневен срок от получаване на уведомлението по чл. 13, ал. 2 представят в Министерството на младежта и спорта по електронен път:“.
§ 11. Чл. 15 се изменя така: 
„Чл. 15. При непредставяне на документите по чл. 14 не се сключва договор за финансиране.“.
§ 12. В чл. 16 се правят следните изменения:
1. Алинея 3 се отменя.
2. Алинея 4 се отменя.
3. Ал. 5 се изменя така:
„(1) Министерството на младежта и спорта предоставя средства за стартиране на проектните дейности в размер до 80 % от одобреното финансиране в срок до 30 дни от сключване на договора при наличие на средства по бюджета на министерството. Окончателно плащане се извършва след разглеждане на отчетите по реда на чл. 20 и следващите от наредбата.“.
§ 13. В чл. 17, ал. 6 думата „длъжностно“ се заличава.
§ 14. Чл. 19 се изменя така:
„Чл. 19. При установяване, че отпуснатите средства се разходват по начин, различен от установените в наредбата и договора, Министерството на младежта и спорта прекратява едностранно договора за финансиране на проекта с изпълнителя.“.
§ 15. В чл. 20, ал. 3 се отменя.
§ 16. В чл. 21 се правят следните изменения и допълнения: 
1. В ал. 1, изречение първо думата „длъжностно“ се заличава, а в изречение второ думата „задължително“ се заменя с „може да“.
2. Алинея 2 се изменя така:
„(2) Комисията по ал. 1 се състои от нечетен брой членове, в т. ч. председател и секретар.“.
3. Алинея 3се изменя така:
„(3) По отношение на членовете на комисията не трябва да е налице конфликт на интереси с изпълнителите, като това се декларира преди разглеждане на отчетите.“.
4. В ал. 6 думата „обикновено“ се заличава, а след думата „мнозинство“ се добавя „от членовете й“.
5. Алинея 8 се изменя така:
„(8) Протоколът се подписва от всички членове на комисията. Когато член на комисията е против взетото решение, той подписва протокола с особено мнение и писмено излага мотивите си.“.
§ 17. В чл. 22 след думите „длъжностно“ и „със заповед“ се заличаван. 
§ 18. В чл. 23 се правят следните изменения и допълнения:
1. В ал. 1 след думата „длъжностно“ се заличава.
2. Алинея 2 се изменя така:
„(3) Когато връща протокола, министърът на младежта и спорта или оправомощеното от него лице дава писмени указания на комисията и конкретен срок за изпълнение им. В този случай комисията представя нов протокол, който съдържа резултатите от преразглеждането на действията й.“ 
3. Алинея 3 се изменя така: 
„(3) Изпълнителите се уведомяват за резултатите от разглеждането на отчетите, като им се изпраща констативен протокол.“.
§ 19. Глава четвърта с чл. 24 се отменя.
§ 20.  В допълнителната разпоредба се правят следните изменения и допълнения:
1. Наименованието „Допълнителна разпоредба“ се заменя с „Допълнителни разпоредби“.
В Параграф 1 се правят следните изменения:
а) т. 2 се отменя.
б) създава се т. 6:
[bookmark: _GoBack]„6. "Конфликт на интереси" е налице, когато министърът на младежта и спорта, оправомощеното от него лице, служители на министерството или външните експерти-оценители, които участват в комисията за разглеждане, оценка и класиране на проектни предложения/разглеждане на отчети, имат интерес, който може да води до облага по смисъла на чл. 72 от Закона за противодействие на корупцията и за който би могло да се приеме, че влияе на тяхната безпристрастност и независимост във връзка с разглежданите проектни предложения/отчети.“ 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 21. Откритите и неприключили към влизане в сила на тази наредба процедури по разглеждане, оценка и класиране на проектни предложения се довършват по досегашния ред.
§ 22. Разглеждането на отчетите за реализирани проекти по договори, сключени до влизане в сила на тази наредба, се извърша по новия ред.
	
§ 23. Наредбата е съгласувана с министъра на финансите.

§ 24. Наредбата влиза в сила от деня на обнародването ѝ в Държавен вестник.


МИНИСТЪР :       /П/                              		                         дата: …………… 2024 г.                                        
ДОЦ. ДИМИТЪР ИЛИЕВ
5

